Op hierdie wyse kom daar volgens Mallan (2008:76) in die kuberruimte ’n nuwe sosiale paradigma na vore wat juis deur middel van die digitale tegnologie beheer en versprei word. Hierdie nuwe sosiale paradigma, die samestelling daarvan en die hiërargie daarbinne, het ’n invloed op die individu se beheer oor sy eie lewe én die lewens van ander (Mallan 2008:77), ’n bekende tema van jeugromans.